چين: د کرونا وايرس له امله ۵۶ تنه مړه شوي، په چين کې د ۲۸ زرو نه زيات پاکستانيان دي
په چين کې د کرونا نومې وايرس له امله د مړو شمېره ۵۶ ته رسېدلې ده، د راپورونو ترمخه په چين کې د ۲۸ زره پورې پاکستانيان  زده کوونکي دي او کرونا وايرس چې مرکز يې وهان ښار ګڼل کيږي يواځې هلته ۵۰۰ پاکستاني زده کوونکي مېشت دي.
کراچۍ — ډان ورځپاڼې په بيجنګ کې د پاکستان سفارتخانې له قوله ویلي په دغه هېواد کې د ۲۸زره پورې پاکستاني زده کوونکي، اته زره اوسېدونکی کاروباريان او د ۱۵۰۰ پورې پاکستاني تجاران چین ته سفر کوي. په خبر کې د سفارتخانې له امله ویل شوي چې په وهان کې نزدې ۵۰۰ پاکستاني زده کوونکي دي. ويل شوي دا هغه شمېرې دي چې د سفارتخانې سره رجسټرډ دي په دوی کې ډېری داسې زده کوونکي او تجاران وي چې هغوي په خپله چين ته ځي رجسټرېشن نه کوي. د چين په وهان کې د پاکستان سفارتخان خپلو پاکستانيانو وګړو او زده کوونکو ته لارښوونه کړې چې د چين د صحت د چارواکو د کرونا وايرس د خورېدو څخه د مخنيوي په لړ کې د هغوی په هڅو عمل وکړي د کرونا وایرس د مخنيوي په اړوند ځان پوهه کړي احتياط وکړي او بې د څه وجې د ښاره نه ووځي. پاکستاني مطبوعاتو داسې خبر خپور کړی چې د چین څخه د کرونا وايرس په رنځ ښکار يو تن پاکستان ته راغلی خو د پاکستان د صحت وزیر مملکت ظفر مرزا ويلي، په پاکستان دې مطبوعات د کرونا وايرس په اړوند سم رپوټنګ وکړي. خو ډان ويلي د پنجاب د ملتان ښار په نشتر روغتون کې د کرونا وايرس دوه مشکوک کسان داخل کړی شوي چې دواړه د چين وګړي دي. د نشتر روغتون چارواکو ويلي په روغتون کې د رحمت الله په نوم بل تن داخل کړی شوی څوک چې په ۲۴م جنورۍ د چين د وهان ښار نه بيرته راغلی دي. پاکستاني چارواکو ويلي چې په هوايي اډو يې د چين سره د تګ راتګ کوونکو څار او طبي معاينه پېل کړی چې د کرونا وايرس مخه اونیسي. د رپورټونو تر مخه په پېښور ښار کې د باچاخان هواي ډګر نه پرته د کراچۍ ، لاهور او اسلام اباد په هواي اډو د سکرینیینګ عمل ترسره کولی شي. د چين نه پاکستان ته په يوه اوونۍ کې د مسافرو د ۴۰ نه زياتې الوتکې د کراچۍ، لاهور او اسلام اباد په هوايي اډو کوزيږي.